Azərbaycanın “Odlar yurdu” adlandırılmasını da zərdüştlüklə əlaqələndirənlər var. Amma bununla bağlı Azərbaycanlı alimlər Yunis Oğuz və Bəxtiyar Tuncay çox əsaslandırılmış bir fakt ortaya qoymuşlar. Belə ki, Azərbaycanı əbədi odun vətəni olmaqla zərdüştlüyün mərkəzi hesab edənlər bir faktı unudurlar ki, zərdüştlərin fikrincə, günəş çıxan zaman od yandırmaq günahdır. Od yalnız gün batandan sonra yandırılmalıdır. Azərbaycan isə əbədi odlar diyarıdır, yəni zərdüştlüyün qanunlarına cavab vermir və bu ideyanın puç olduğunu bir daha göstərir.